Közösségi beszélgetés Kunfehértó I.

Kunfehértó lakossága 2058 fő. A kis létszám ellenére nem jelentős az elvándorlás. Valószínű ez a jelenség annak tudható be, hogy 10 km-re helyezkedik el Kiskunhalas városa, ahol munkahelyet és továbbtanulási lehetőséget találnak a fehértóiak, minek következtébe, mint kunfehértói lakosok, nem szűnnek meg.

Kunfehértón jó néhány civil szervezet és egyesület működik. Holdruta Ifjúsági Egyesület (fejlesztő foglalkozások, közösségfejlesztés), Nyugdíjas klub, Kunfehértói Előre Horgász Egyesület, GREDA TSE (társastánc, divattánc, majorette), Fejértó Vadásztársaság (apróvadas és nagyvadas állomány kezelése).

Kimagaslóan aktív szervezet a Magyar Vöröskereszt Kunfehértói Tagozata, akik 2005. márc. 08.-án alakultak 18 fővel. Jelenleg 27-en vannak, de bevonnak a munkájukba sok önkéntest is, főként fiatalokat.

A velük folytatott közösségi beszélgetésre 2019. június 09.-én került sor. A szervezet Vezetője Tóth Sándorné (Marika) fiatalos lendülettel szervezi a közösségi programokat, és talál ki újabb és újabb ötleteket, amivel színesíti a település közösségi életét, például egészséges-süti versenyt hirdetett.

De falunapon szívesen osztják a helyben készült friss palacsintát is. Ők Kunfehértón a következő problémákat fogalmazták meg: a fiatalok számára nincs biztosítva széleskörű sportolási lehetőség, kulturális találkozóhely; gyógyszertári ügyelet hiánya, időskorúakra való nagyobb odafigyelés.

Kunfehértóra különösképpen ráfér a közösségfejlesztés, mert egy kifelé tekintő településről van szó. Rendezvényei költségvetése az odalátogatókra fókuszál. Megszűnt a könyvtár és a művelődési ház is, ami az egyébként kis létszámú lakosságot kulturálisan kiszolgálná. Egyre inkább nagyobb hangsúlyt kap az üdülőövezet és az ott évente megrendezésre kerülő Sörfesztivál, ami ma már a Fehér-Tone nevet viseli.

A lakosság nagy része is támogatja az üdülő fellendítését, munkahelyteremtést és beáramló tőkét remélve.

A lakosság egyöntetű véleménye a település teljes úthálózatának felújítása, fejlesztése.

Tóth Sándorné (Marika) tagja a helyi nyugdíjas klubnak is, aki segítségemre lesz a következő közösségi beszélgetés megszervezésében, amit már nagyon várok.